Floriana jfallu żewġ punti oħra Minn Cristian Muscat Floriana …….1 Sta Lucia ……1 F 'partita eċċitanti, Floriana u Santa Lucia temmew fi draw ta' 1-1 liema riżultat xejn ma kkuntenta lill-Greens hekk kif issa ilhom ma jirbħu għal dawn l-aħħar 10 partiti biex kompla jikber il-periklu li jitilfu posthom fl-ogħla diviżjoni u għaldaqstant is-sitwaz­zjoni tagħhom hija verament waħda allarmanti. Dan il-konfront kien meqjus bħala wieħed dirett u xejn għajr minn rebħa ma kienet tissodisfa l-kriterji taċ-champions … peró jidher li f'dan l-istaġun xejn ma jista' jiġihom tajjeb. Kienu Santa Lucia li ħarġu fuq l-offensiva u wara ħames minuti, xutt mid-distanza ta' Adam Magri Ove­rend ġie salvat mill-goalkeeper, Ini Etim Akpan, li kien qed jirritorna bejn il-lasti taċ-champions renjanti. Il-logħob kien wieħed bilanċjat iżda l-Luċjani kienu aktar avventurużi u fis-27 minuta resqu viċin li jiftħu l-iskor meta Kevin Ante Rosero xeħet cross minn fuq il-lemin li sab lil Augsuto Caseres li kellu d-daqqa ta' ras tiegħu mill-viċin salvata parzjalment minn Akpan, bid-difiża tal-Greens tonqos li tikklerja … bil-ballun jasal għand l-istess Caseres li t-tieni daqqa ta' ras tiegħu reġgħet rat lil Akpan ikun providenzjali għat-team tie­għu biex salva goal ċert. Peró, dak li m'għamlux il-Luċjani għamluh il-Furjaniżi għax ħames minuti wara fetħu l-iskor meta Marcelo Dias indirizza cross perikoluż, bil-goalkeeper Miguel Montfort joħroġ barra minn postu biex jinterċetta l-ballun iżda ma rnexxielux jagħmel dan biex approfitta ADRIANO LOUZADO DE SILVA li bir-ras tefa' l-ballun f'lasta vojta. Fit-ftuħ tat-tieni taqsima, Santa Lucia ħarġu aħjar u fl-54 minuta resqu viċin li jġibu l-iskor indaqs meta Magri Overand, indirizza free-kick fil-kaxxa b'Kevin Ante Rosero jogħla fuq kulħadd iżda d-daqqa ta' ras tiegħu stampat mal-mimduda. Huma komplew jipproduċu l-isbaħ logħob u fis-60 minuta, free-kick ta' Alan da Silva Souza ġie salvat parzjalment minn Akpan li reġa' salva mir-rebound ta' Rosero. Iżda ħames minuti wara, Sta Lucia meritatament kisbu d-draw meta minn qagħda ideali KEVIN ANTE ROSERO għeleb għal kollox lill-goalkeeper permezz ta' daqqa ta' ras. Dan il-goal kien daqqa mortali oħra għal Floriana fil-ġlieda tagħhom għas-salvazzjoni.